b'\n_START_ARTICLE_\nIvan Petre\xc5\xa1 \xc4\x8cudomil\n_START_PARAGRAPH_\nIvan Petre\xc5\xa1 (Ka\xc4\x87mar, 21. listopada 1876. - Baja, 14. lipnja 1937.) je bio ba\xc4\x8dki hrvatski knji\xc5\xbeevnik iz Ka\xc4\x87mara (ma\xc4\x91. Katym\xc3\xa1r). Bio je sve\xc4\x87enikom. Pisao je pjesme, dramska djela, pripovjetke, publicisti\xc4\x8dka djela. Radio je i kao prosvjetni djelatnik.\n_START_SECTION_\n\xc5\xbdivotopis\n_START_PARAGRAPH_\nRodio se u siroma\xc5\xa1noj seoskoj obitelji._NEWLINE__NEWLINE_Temeljno \xc5\xa1kolovanje je imao u rodnom Ka\xc4\x87maru, a srednje \xc5\xa1kolovanje je imao u Baji i Kala\xc4\x8di._NEWLINE__NEWLINE_Isticao se kao izvrsni u\xc4\x8denik, a posebice je bio znan po znanju stranih jezika. Maturirao je 1896.._NEWLINE__NEWLINE_Potom odlazi na studij na Bogoslovni fakultet P\xc3\xa9ter P\xc3\xa1zm\xc3\xa1ny u Budimpe\xc5\xa1ti, gdje se susre\xc4\x87e se sve\xc4\x87enicima iz Zagreba i preko kojih dolazi do dodira sa hrvatskom knji\xc5\xbeevnosti._NEWLINE__NEWLINE_Sve\xc4\x87eni\xc4\x8dko re\xc4\x91enje je imao 1900., a potom slu\xc5\xbebuje diljem Ba\xc4\x8dke, kao kapelan u Ka\xc4\x87maru, administrator u Gornjem Svetom Ivanu te od 1917. je \xc5\xbeupnik u \xc4\x8cavolju, u kojem je od 1919. i dekan._NEWLINE__NEWLINE_Nakon raspada Austro-Ugarske i osnivanja nove ju\xc5\xbenoslavenske dr\xc5\xbeave, nije oti\xc5\xa1ao u novostvorenu Kraljevinu SHS, iako je imao za to mogu\xc4\x87nost, nego ostaje do kraja uz pastvu rodnog kraja.\n_START_SECTION_\nKulturni rad\n_START_PARAGRAPH_\nNakon sloma ma\xc4\x91arske revolucije ja\xc4\x8dali su asimilatorski napori ugarskih vlasti. Na samim sastancima hrvatske inteligencije iz ju\xc5\xbene Ugarske (odr\xc5\xbeanih prigodom poku\xc5\xa1aja ve\xc4\x87eg preporodnog organiziranja), tu\xc5\xbeno je zaklju\xc4\x8deno koliko se velik broj Hrvata, pogotovo inteligencije, poma\xc4\x91ario. Dvadeseto stolje\xc4\x87e nije donijelo nikakve promjene, nego je donijelo nove ma\xc4\x91arizacijske poteze._NEWLINE__NEWLINE_Unato\xc4\x8d svemu tome, Ivan Petre\xc5\xa1 se nije dao slomiti, nego se anga\xc5\xbeirao za o\xc4\x8duvanje hrvatskog jezika i svijesti me\xc4\x91u svojom pastvom na duhovnom i kulturnom polju._NEWLINE__NEWLINE_Pri svemu tome valja naglasiti da je njegovao rodoljublje, ljubav prema hrvatskom rodu i domoljublje, prema domovini Ma\xc4\x91arskoj._NEWLINE__NEWLINE_U kulturnom polju je pridonio u nekoliko podru\xc4\x8dja: knji\xc5\xbeevnim stvarateljstvom, osnivanjem hrvatskih ustanova te u pokretanju i promicanju novinarstva na hrvatskom jeziku._NEWLINE__NEWLINE_Tako je osnovao brojne amaterske i folklorne kazali\xc5\xa1ne udruge i \xc4\x8ditaonice._NEWLINE__NEWLINE_U knji\xc5\xbeevnosti doprinosi pisanjem lirskih pjesama (dijelom i pod pseudonimom \xc4\x8cudomil), drama (na materinjoj bunjeva\xc4\x8dkoj ikavici) i pripovjedaka i crtica \xc5\xa1aljive naravi (neke i pod pseudonimom \xc4\x8congradac), pri \xc4\x8demu se dosta slu\xc5\xbei temama iz narodnog stvarateljstva. Neke od pjesama su mu i uglazbljene, a iako nisu bile velikim dosegom, bile su popularne i za\xc5\xbeivile su u narodu._NEWLINE__NEWLINE_Njegov prozni rad je zna\xc4\x8dajan jer se u nekim djelima bavi i seobom Hrvata u Ameriku._NEWLINE__NEWLINE_Pored autorskog, zapa\xc5\xbeen je i po sakuplja\xc4\x8dkom radu, pa je tako zapisao brojne balade, be\xc4\x87arce i ine hrvatske obi\xc4\x8daje._NEWLINE__NEWLINE_U novinarstvu je doprinio u nekoliko podru\xc4\x8dja. Bavio se ure\xc4\x91ivanjem suboti\xc4\x8dkih Na\xc5\xa1ih novina 1909.-1910.._NEWLINE__NEWLINE_Sura\xc4\x91ivao je u Nevenu i budimpe\xc5\xa1tanskoj Danici._NEWLINE__NEWLINE_Poslije se okrenio i radu u vlastitim novinama, pa je 1924. je pokrenio i vlastitu mjese\xc4\x8dnu tiskovinu, Bunjeva\xc4\x8dke i \xc5\xa1oka\xc4\x8dke novine koje su izlazile u Budimpe\xc5\xa1ti._NEWLINE__NEWLINE_Iako je bio pripadao hrvatskoj etni\xc4\x8dkoj skupini Bunjevcima, nije se ograni\xc4\x8dio samo na njih, nego se okrenio i ostalim Hrvatima u Ma\xc4\x91arskoj, pa je pokrenio godi\xc5\xa1nje izdanje Danica kalendar za u Ugarskoj \xc5\xbeive\xc4\x87e Bunjevce, \xc5\xa0okce, Hrvate, Bo\xc5\xa1njake i Dalmatince koje je izlazilo do godine ma\xc4\x91arske invazije na Kraljevinu Jugoslaviju, 1941.._NEWLINE_Pokopan je u \xc4\x8cavolju.\n_START_SECTION_\nSpomen\n_START_PARAGRAPH_\nNa blagdan Materica, u Ka\xc4\x87maru se od 1998. svake godine obilj\xc5\xbeava spomendan na Ivana Petre\xc5\xa1a (na istom manifestaciji se od 2002. odr\xc5\xbeava i spomendan na Mato\xc5\xa1a, velikog hrv. pjesnika, podrijetlom iz Ka\xc4\x87mara)._NEWLINE_Svojim djelima je u\xc5\xa1ao u antologiju proze bunjeva\xc4\x8dkih Hrvata iz 1971., sastavlja\xc4\x8da Geze Kiki\xc4\x87a, u izdanju Matice hrvatske.'